SKE วิ่งฉิว 5% ลุ้นผลงาน Q2/61 โตเด่น หนุนทั้งปีกำไรพุ่งนิวไฮ
SKE วิ่งฉิว 5% ลุ้นผลงาน Q2/61 โตเด่น หนุนทั้งปีกำไรพุ่งนิวไฮ ล่าสุด ณ เวลา 15.08 น. อยู่ที่ระดับ 1.43 บาท เพิ่มขึ้น 0.07 บาท หรือ 5.15% สูงสุดที่ระดับ 1.43 บาท ต่ำสุดที่ระดับ 1.35 บาท ด้วยมูลค่าการซื้อขาย 11.65 ล้านบาท
18 มิ.ย. 2561

ผู้สื่อข่าวรายงานว่า ราคาหุ้น บริษัท สากล เอนเนอยี จำกัด (มหาชน) หรือ SKE ณ เวลา 15.08 น. อยู่ที่ระดับ 1.43 บาท เพิ่มขึ้น 0.07 บาท หรือ 5.15% สูงสุดที่ระดับ 1.43 บาท ต่ำสุดที่ระดับ 1.35 บาท ด้วยมูลค่าการซื้อขาย 11.65 ล้านบาท

โดยราคาหุ้น SKE ปรับตัวขึ้นแรงรับข่าว นายจักรพงส์ สุเมธโชติเมธา กรรมการผู้จัดการใหญ่ SKE ออกมาเปิดเผยว่า ผลการดำเนินงานในไตรมาส 2/61 มีแนวโน้มเติบโต เนื่องจากปริมาณการอัดก๊าซเพิ่มขึ้นเฉลี่ยเป็น 600 ตัน/วัน หรือคิดเป็นการเติบโต 15% เมื่อเทียบกับช่วงเดียวกันปีก่อน
ทั้งนี้ บริษัทมั่นใจว่ารายได้ปี 2561 จะเติบโตได้ตามเป้าหมายที่ 15% อีกทั้ง คาดว่ากำไรสุทธิปีนี้จะทำสถิติสูงสุดใหม่ หากรวมกับผลกำไรจากการขายที่ดิน โดยปัจจุบันบริษัทอยู่ระหว่างเจรจากับผู้ต้องการซื้อที่ดิน 3 ราย คาดว่าจะเห็นความชัดเจนในช่วงไตรมาส 3/61 ก่อนที่จะสามารถบันทึกกำไรพิเศษได้ในช่วงไตรมาส 4/61 มูลค่าราว 60 ล้านบาท
ด้านนักวิเคราะห์ บล.เออีซี ระบุในบทวิเคราะห์แนะนำ “ซื้อ” หุ้น SKE ในราคาเป้าหมาย 1.50 บาท/หุ้น พร้อมคาดจะมีกำไรสุทธิ 79 ล้านบาท โต 6.6%เทียบกับปีก่อน ส่วนในปี 2562 คาดกำไรจะโตเด่น 38.6% จากปี 2561 หลังสถานีบริการ NGV ตามแนวท่อแบบ Ex-Pipeline ที่จ.นครสวรรค์เริ่มเปิดให้บริการในช่วงไตรมาส 1/62 ซึ่งคาดสร้างรายได้ราวปีละ 100 ล้านบาท